На основу члана 44. Закона о култури („Службени гласник Републике Србије“, број 72/09, 13/16 и 30/16), члана 37. Статута Града Ниша ("Службени лист Града Ниша", број 88/08 и143/16) и члана 16. Одлуке о оснивању Историјског архива Ниш у Нишу ("Службени лист града Ниша", број 2/11 и 115/16)

Скупштина Града Ниша на седници одржаној \_\_\_\_\_\_\_\_\_\_\_\_\_\_ донела је

**Р Е Ш Е Њ Е**

I **ДАЈЕ СЕ САГЛАСНОСТ** на Програм рада Историјског архива Ниш за 2017. годину, број 01/700-16 који је донео Управни одбор ове установе, на седници одржаној 31.10.2016. године.

II Програм рада Историјског архива Ниш за 2017. годину реализоваће се у складу са Финансијским планом ове установе за 2017. годину.

III Решење доставити Историјском архиву Ниш у Нишу, Градској управи града Ниша - Секретаријату за културу и информисање и Секретаријату за финансије.

Број:

У Нишу,

**СКУПШТИНА ГРАДА НИША**

Председник

Мр Раде Рајковић

***О б р а з л о ж е њ е***

Управни одбор Историјског архива Ниш, на седници одржаној 31.10.2016. године донео је Програм рада Историјског архива Ниш за 2017. годину, број 01/700-16 и доставио га Секретаријату за културу и информисање у даљу надлежност.

Старање о архивској грађи као покретном културном добру у 2017. години Историјски архив Ниша спровешће кроз остваривање своје мисије у непромењеном законском оквиру, прикупљањем историјских сведочанстава вековима ствараних на овом подручју, као и докумената везаних за актуелне догађаје, чувањем и обрадом по стандардима архивистичке струке.

У том смислу, Историјски архив Ниш ће у овој пословној години почети ревизију прве књиге „Водич кроз архивску грађу“, која је објављена пре 20 година. Ова књига обухватила је 572 фонда архивске грађе који су преузети до 1990. године. Више је разлога због којих Архив започиње овај обиман посао – да би уважила промене проистекле из чињенице да је грађа сређивана, као и због тога што су током сређивања разграничењем грађе пронађени и из постојећих издвојени нови фондови, којих у првој књизи Водича нема. Часопис за историографију, архивистику и хуманистичке науке „Пешчаник“ улази у 15 годину излажења - у првој тематској одредници овог броја, као и у неколико претходних, у оквиру обележавања великог историјског догађаја, прелиставамо сведочанства о збивањима током Великог рата. Године 2017. навршава се 280 година од аустријског освајања Ниша, 28.јула 1737. године. Тренутак у коме турски депутати предају кључеве града барону од Тингена, аустријском генералфелдмаршалу, приказани су бакрорезом који је најстарији документ Историјског архива Ниш. Тај догађај Архив ће обележити перформансом о нишкој Тврђави кроз историју и време.

Годишњи план за 2017. годину предвиђа обилазак 100 регистратура на подручју за које је Историјски архив Ниш Решењем Владе Републике Србије надлежан, а то је Град Ниш и још седам општина овог дела Србије. Оријентир у утврђивању приоритета је упутство Архивског већа Србије – оно налаже стручни надзор органа управе и правосуђа сваке године, па ће то бити задатак и у овој пословној години. Програм рада Историјског архива Ниш за 2017. годину, поред набројаних активности садржи и основне податке о Установи, делатности и организационој структури, као и програмске активности које се одвијају кроз: Службу сређивања и обраде архивске грађе, Службу заштите архивске грађе ван архива, Службу депоа и техничке заштите архивске грађе са лабораторијом за микрофилмовање, Информативно пропагандну службу са библиотеком и Службу општих послова.

Чланом 41. став 2. Одлуке о буџету Града Ниша за 2017. годину („Службени лист Града Ниша“, број 148/16) прописано је да „Надлежни орган индиректног корисника доноси годишњи финансијски план у складу са законом, другим прописом или статутом, на који сагласност даје надлежни директни корисник.“

Градска управа града Ниша - Секретаријат за културу и информисање, дала сагласност на Финансијски план Установе, који је у циљу целовитог сагледавања Програма достављен у прилогу.

Имајући у виду да је Програм сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада Историјског архива Ниш за 2017. годину.

овлашћено лице –

по овлашћењу в.д. начелника

Градске управе града Ниша

Небојша Стевановић